钦定古今图书集成/明伦汇编/闺媛典/第030卷 > 《外祖母黄夫人墓表》王安石
## 钦定古今图书集成/明伦汇编/闺媛典/第030卷 > 《外祖母黄夫人墓表》王安石

外祖母夫人黄氏，生二十二年归吴氏，归五十年而
卒，三月而葬，康定二年十二月也。夫人渊静裕和，不
强而安，事舅姑夫抚子皆顺适。吴氏内外族甚大，朝
夕相与居，岁时以辞币酒席相缀接。卒夫人之世戚
疏愚良无一间言。又喜书史，晓大致，往往引以辅道，
处士信厚闻其乡，子为士无亏行，繄夫人之助。夫人
资寡言笑，声若不能出，虽族人亦不知其晓书史也。
安石，外孙也，故得之详。明道中过舅家，夫人春秋高
矣，视其礼犹若女妇然，视其色不知其有喜愠也。病
且革，以薄葬命子亿，其可谓以正始终也已。舅藩既
志其葬，四年，安石还自扬州，复表其墓曰：“圣人之教，
必繇闺门始。后世志于教者，亦未之”勤而已。天下相
重以戾，相荡以侈，疣然斁矣。自公卿大夫无完德，岂
或女妇然？或者女妇居不识厅屏，笑言不闻邻里，是
职然也，置则悖矣。然其死也，闻人传焉以美之，是亦
教之熄也，人人之不能然也，传焉以美之，宜也。矧！如
夫人者，有不可表耶？於戏！